पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। बालाघाट का मिरेगांव नक्सली प्रभावित इलाका है। यहां आसपास के इलाकों में पुलिस वाले और उनके परिवार नक्सलियों के निशाने पर रहते हैं। इस कारण यहां कई लड़के चाह कर भी पुलिस में भर्ती नहीं होते, लेकिन मैं और मेरा परिवार चाहता था कि मैं पुलिस में जाऊं, इसलिए आज यहां हूं।
ये साहस संगीता बिसेन के चेहरे पर साफ झलक रहा था। वे आरएपीटीसी में हुए नव आरक्षकों की दीक्षांत परेड में 220 साथियों के साथ शामिल हुईं। संगीता ने बताया उनके बड़े भाई मुकेश का ये सपना था कि मैं पुलिस में जाऊं। दो साल पहले उनका एक्सीडेंट में देहांत हो गया। तब ये सपना पूरे परिवार का हो गया। मैंने इसके लिए खूब मेहनत की। भैया के जाने से मुझे पढ़ाई में दिक्कतें आने लगी इसके लिए बड़ी बहन ने नौकरी भी की, लेकिन मुझे कोई कमी नहीं आने दी।
लोगों ने नक्सलियों के निशाने पर आने की बातें भी कही लेकिन इससे न तो मैं डरी और न मेरा परिवार। मेरे चचेरे भाई हरिशचंद्र की 2009-10 के बीच बालाघाट के पास हुए नक्सली हमले में मौत हो गई थी, वे नक्सली क्षेत्रों में काम करने वाले विशेष हॉक फोर्स में शामिल थे। मैं भी चाहती हूं कि मुझे देश की सुरक्षा को खतरा पहुंचाने वाले ऐसे लोगों के खिलाफ काम करने का मौका मिले।
पत्नी ने कहा आप देश सेवा करो
इंदौर के ही नौशाद हुसैन क्रिकेट के अच्छे खिलाड़ी होने के साथ ही शुरू से ही देश सेवा के लिए पुलिस में जाना चाहते थे। लेकिन अवसर नहीं मिला। उन्होंने बताया कि इस दौरान शादी हो गई और दो बच्चे भी। घर में अकेले कमाने वाले होने के कारण जिम्मेदारी भी बढऩे लगी। लगा कि अब पुलिस में जाने का सपना, सपना ही रह जाएगा। लेकिन पत्नी नरगिस ने साथ दिया। कहा तुम देश की सेवा करो घर और बच्चे मैं संभालूंगी। फिर क्या था खूब मेहनत की, भाग्य ने साथ दिया और मैं आज यहां हूं। आज भी लगता है जैसे सपना ही है।
सेवानिवृत्त होने के बाद भी जारी है सेवा
दीक्षांत परेड के बाद अश्वरोही बल में कंपनी कमांडर पद से तीन दिन पहले ही रिटायर्ड हुए निहाल सिंह को मुख्य अतिथि अतिरिक्त पुलिस महानिदेशक वीके सिंह ने सम्मानित किया। निहाल सिंह ने बताया वे मार्च 1972 में पुलिस भर्ती के लिए गए थे। तब वे 18 साल से दो माह कम थे, इसलिए उन्हें लौटा दिया गया। 20 मई को वे जैसे ही 18 साल के हुए वे दोबारा भर्ती के लिए पहुंचे और 22 मई को उन्हें पुलिस बल में शामिल कर लिया गया। तब से अब तक वे लगातार अश्वरोही बल में सेवाएं दे रहे हैं। उन्हें वरिष्ठ अधिकारियों ने सेवानिवृत्त होने के बाद भी सेवाएं जारी रखने के लिए कहा है, जिसके लिए उन्हें मानदेय देने की भी बात कही। हालांकि उन्होंने अब यह सेवा बिना किसी मानदेय पर देने का फैसला लिया है। रिटायरमेंट के बाद भी वे रोजाना सुबह आरएपीटीसी में आरक्षकों को सिखाने जाते हैं। उन्हें राष्ट्रीय और अंतरराष्ट्रीय स्तर पर 89 पुरस्कार मिल चुके हैं, जिनमें विक्रम अवॉर्ड भी शामिल है।
देश पर जान न्योछावर करने की ली शपथ
दीक्षांत परेड में 221 नव आरक्षकों ने देश पर जान न्योछावर करने की शपथ ली। इनमें 8 महिला नवआरक्षक भी शामिल थीं। नव आरक्षकों ने यहां एक साल की ट्रेनिंग दी गई, जिसमें उन्हें पीटी, योगा, ड्रिल, आधुनिक हथियारों का संचालन, फायरिंग, जंगल प्रशिक्षण, कानून, पुलिस और समाज, पुलिस प्रक्रिया, मानव व्यवहार, मानव अधिकारी, एफसी टैक्टिक्स एवं कम्प्यूटर का प्रशिक्षण दिया गया। इस अवसर पर अतिरिक्त पुलिस महानिदेशक डीएस सेंगर सहित पुलिस के अधिकारी मौजूद थे।
पहले पति फिर पत्नी रही सर्वश्रेष्ठ
दीक्षांत परेड में सर्वश्रेष्ठ नवआरक्षक के साथ ही कानून, आउटडोर और इंडोर ट्रेनिंग में प्रथम स्थान भोपाल की ऋतुराज बुंदेला ने हासिल किया। उनका उत्साह बढ़ाने उनके पति अनिल प्रतापसिंह चौहान भी साथ थे। अनिल खुद पिछली बैच के सर्वश्रेष्ठ नवआरक्षक रह चुके हैं। ऋतुराज ने बताया उनके पिता इंस्पेक्टर पद से रिटायर्ड हो चुके हैं और बड़े भाई भी पुलिस में ही हैं। मैं भी पुलिस में ही जाना चाहती थी। मैं तैयारी कर रही थी, इसी दौरान सगाई हो गई लेकिन ससुराल वालों ने पूरा साथ दिया और मेरा चयन हो गया। जब मेरी ट्रेनिंग शुरू हुई तो कुछ ही दिनों बाद हमारी शादी हो गई।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn